Pioni huokuu isoäidin nostalgiaa – kauden trendiperenna on helppo vaihtoehto ruusulle - Koti - Aamuset
– Pioni on tullut itse asiassa suositummaksi ruusun kustannuksella, sillä se on monia ruusuja kestävämpi ja helppohoitoisempi, mutta yhtä näyttävä, kertoo Tuula Uusi-Honko. Kuva: Minna Saarinen
25.4.2019 8:15 Aamuset
Pioni sopii myös saariston olosuhteisiin mainiosti, kunhan valitsee lajikkeen ja istutuspaikan oikein. Kiinanpioni kestää saaristossa parhaiten, joskin ikisuosikki, ”isoäidin pioni” Sarah Bernhardt pitää aina pintansa suosituimpana lajikkeena.
Paras paikka kasvattaa pionia on hieman enemmän sisämaassa, mutta jos liikaa kosteutta ei ole maassa, on pioni todella helppohoitoinen ja kaunis pihakasvi. Kun tehdään kunnon istutuspaikka sekä kohopenkki, salaojitetaan tai rakennetaan rinne, pioni kasvaa hyvin.
– Kunnollinen penkin pohjustaminen on pionin kohdalla tärkeintä. Sen jälkeen kasvia ei oikeastaan tarvitse edes hoitaa, ei edes kastella, ellei kesä ole aivan poikkeuksellisen kuiva, kertoo yrittäjä Tuula Uusi-Honko Pionien koti Oy:sta Taivassalosta.
Uusi-Honko opastaa asiakkaitaan aina, miten ja mille syvyydelle pioni istutetaan.
– Kiinan- eli jalopionit eli perinteisimmät pionit ovat saaristossakin hyvin kestäviä, vaikka saaristo onkin perinteisesti aavistuksen märkää aluetta pionille. Nämä ovat kuitenkin vahvimmat pionilajikkeet, ja sopivat joka puolelle Turun seutua aivan erinomaisesti.
Liika kosteus on ainoa, joka voi tuhota pionin. Saaristossa voi olla kallioista tai olla puita liian lähellä, mutta asian voi ratkaista tekemällä kohopenkin. Pioni on äärimmäisen helppohoitoinen, ja hyvin näyttävä. Kun istuttamisen tekee huolella ja perustaa paikan hyvin, ei mitään erityistä tarvitse tehdä.
Pioni on trendi nykyaikana, sillä moni muistaa kasvin vielä äidiltä tai isoäidiltä. Nyt halutaan samaa, mitä heilläkin oli. Tällä hetkellä onkin nostalgiatrendi. Pionin voi istuttaa aivan lähiaikoina. Heti, kun maa on niin sula, että sitä pääsee möyhimään, pionin voi istuttaa. Pioni sopiikin erinomaisesti äitienpäivälahjaksi.
Pionin sesonki alkaa juuri nyt, kun maaperä alkaa sulaa. Taivassalossakin uusissa pioneissa on jo kärjet ylhäällä. Toukokuun alku on aivan varmaa aikaa jo, viimeistään silloin pionia pääsee istuttamaan.
Taivassalolaisyrityksellä on valikoimissaan noin 150 eri pionilajiketta, joskin hieman muutakin kesäkukkaa tai yrttejä. Yksi yrityksen linjaus on lisätä pionien tunnettuutta sekä selventää pionin kasvatukseen liittyviä myyttejä.
– Yritys alkoi isäni toimesta 1995, ja olemme erikoistuneet pioneihin. Aikanaan isäni muutti vanhalle kauppapuutarhalle ja aloitti toiminnan siellä. Yrityksellämme on näytemaita, jossa pionit näkee istutettuna.
Ennen istuttamista helpoin ratkaisu on pitää taimet ulkona, ja nostaa pionikassi vain pakkasyöksi sisälle, kunnes maaperä on möyhimiskelpoista.
– Erittäin hauska asia on, että muoti vaikuttaa meidänkin myyntiimme. Jonain vuonna menee vaikkapa valkoisia paljon. Mutta Sarah Bernhardt on ikisuosikki. Pioni on tullut itse asiassa suositummaksi ruusun kustannuksella, sillä se on monia ruusuja kestävämpi ja helppohoitoisempi, mutta yhtä näyttävä, Uusi-Honko tietää.
Pionit ovat näyttäviä. Kuva: Sbytovamn